Blitspatrollie trek kapers vas | Netwerk24
Deur Warda Meyer 14 November 2019 19:54
Die vuurwapen en ammunisie waarop polisie beslag gelê het.Foto: Verskaf - SAPD
Kapt. Frederick van Wyk, polisiewoordvoerder, sê lede het omstreeks 21:30 gehoor van 'n voertuig wat in die Steenberg-omgewing gekaap is.
Volgens die polisie het die voertuig 'n opsporingstoestel gehad en was die polisie gou op die verdagtes se spoor.
Inligting dui daarop dat die gekaapte voertuig glo verby die blitspatrollie-lede gejaag het en geweier het om te stop, toe die polisie hulle agterna sit.
" 'n Jaagtog het gevolg en kort daarna het die voertuig teen 'n polisie-voertuig gebots en die insittendes het wild op die lede begin los brand. Die voertuig het tot stilstand gekom en die vier verdagtes het uitgespring en probeer vlug. Drie van die verdagtes is aangekeer en 'n vierde is steeds op vrye voet."
"Op die toneel is beslag gelê op 'n ongelisensieerde 9 mm-pistool, 12 patrone en 'n .38 Special-rewolwer."
Van Wyk sê 'n reeks aanklagte staar die drie verdagtes, wat tussen 18 en 36 jaar oud is, in die gesig. Dit sluit in poging tot moord, die besit van 'n gekaapte voertuig, die besit van 'n verbode (prohibited) en ongelisensieerde vuurwapen en ammunisie, asook roekelose en nalatige bestuur.
Meer oor: Maitland-Blitspatrollie | Lavender Hill | Misdaad | Inhegtenisname | Kapers | Blitspatrollie